Valve Corporation

 
Valve Corporation on USA videomänge tootev ettevõte, mis on asutatud 1996. aastal. Firma esimees on Gabe Newell.
Ettevõte on loonud näiteks mängud „Left 4 Dead“, „Portal“, „Half-Life“ ja „Team Fortress 2“.
Ettevõte asub Washingtoni osariigis Bellevue linnas. Selle asutasid Microsofti endised töötajad Gabe Newell ja Mike Harrington. Firma on kuulus oma esimese toote, videomängu „Half-Life“ poolest, kuid samas ka mänguplatvormi Steam ning ka mängumootori Source poolest. Viimast on kasutatud igas Valve'i videomängus.
Ajalugu.
Valve'i asutasid 24. augustil 1996 tarkvarafirma Microsoft kauaaegsed töötajad Gabe Newell ja Mike Harrington. Firma asutati USA Washingtoni osariigis Kirklandis, 2003. aastal kolis see üle Bellevue linna.
Pärast videomängu „Half-Life“ meeletut edu töötas Valve'i meeskond modifikatsioonide ja mängu järgede kallal. Üldse on Valve tuntud oma silmapaistva toetusega nendele keskkondadele, mis tegelevad modifikatsioonide arendamisega Valve'i mängudele.
Valve on aidanud arendada ja rahastada ka Linuxi tuuma ja paljut sellega seonduvat, eriti graafilise poole pealt. Heaks näiteks on ACO ("AMD COmpiler") varjutaja kompilaatori arenduse rahastamine, et see saaks Mesa3D AMD graafikakaartide Vulkani RADV ja OpenGLi radeonSI draiverite tunduvalt aeglasema ja raskesti uuendatavama LLVM-il põhineva analoogi vastu välja vahetada.
Muud projektid.
Steam.
Valve avalikustas oma mängude platvormi Steam aastal 2002. Algul peeti seda lihtsalt mängude uuendamise platvormiks, kuid hiljem tuli välja, et see sisaldab ka mängude müümise võimalust ning samuti on sellesse ehitatud digitaalõiguste võrk, et hoida ära piraatlust.
Valve ise on väga jõudsalt ehitanud tuge oma mängudele läbi Steami platvormi. Näiteks on mängule „Team Fortress 2“ välja lastud rohkelt uuendusi. Mängudel „Team Fortress 2“, „Dota 2“ ja „Counter-Strike: Global Offensive“ on Steamis oma eraldi pood, kust on võimalik osta mängusiseseid esemeid ning samuti on olemas ka turg, mille kaudu mängijad saavad ise oma soetatud asju teistele mängijatele müüa.
Praeguseks on Steami kaudu võimalik soetada üle 3400 mängu ja 2014. aasta jaanuaris teatas Valve, et nende platvormil on üle 75 miljoni aktiivse kasutaja üle maailma.
Steam Machine.
Gabe Newell on öelnud, et talle ei meeldi, millise suuna on Microsoft oma operatsioonisüsteemidega võtnud, muutudes Apple'i sarnaseks. Ta on väitnud, et Windows 8 oma muutustega on „katastroof kõikidele arvutiga töötajatele“. Samas intervjuus väitis Newell, et Linux oleks tunduvalt parem Steami jaoks, kuid sellele operatsioonisüsteemile ei ole eriti palju mänge loodud.
2012. aastal teatas Valve, et nad töötavad konsooli ja arvuti hübriidi kallal, mida meedia hakkas nimetama „Steam Boxiks“. Tegelikuks konsooli nimeks saab Steam Machine ja see hakkab kasutama Linuxi põhjal ehitatud operatsioonisüsteemi SteamOS, mis on kättesaadav vabavarana ning samuti on platvormiga kaasas nende enda välja töötatud mängukontroller.
Proton.
2018. aasta lõpu poole tegi Valve avalikuks Wineil põhineva Proton ühilduvuskihi Microsoft Windowsile mõeldud videomängude käitamiseks. Proton erineb tavalisest Wine'ist sellega, et sisaldab veaparandusi ja täiendusi, mis ei ole veel, või mida sootukski ei soovita ülemjooksus vastu võtta, nagu näiteks Vulkanil põhinev Direct3D 9-11 ühilduvuskiht DXVK.